LidanRubinov/Halacha-QA huggingface dataset:
שאלה: הורדת ספר (שלא אקנה) מהאינטרנט: 1. רציתי לשאול אם מותר לי להוריד ספר (שלם) מהאינטרנט לשימוש אישי. הכוונה לספר שאני לא מתכוון לקנות אם לא אוריד אותו מהאינטרנט, כך שאני חושב שאין הפסד כספי לאף אחד. האם יש הבדל אם אני רופא והספר הוא במקצוע רפואה? 2. האם מותר לי להוריד ספר שלם מהאינטרנט לשימוש אישי (לקריאה ממחשב למשל), כאשר קניתי (ויש לי) את אותו הספר בצורה פיזית?
תשובה: 1. אין להוריד ספר שלם מהאינטרנט, ויש המקלים בדברים שנוצרו ע"י א"י. הסבר: באופן עקרוני לדעת רוב הפוסקים יש לאדם קנין ובעלות על דבר שיצר ולכן אסור להנות מיצירתו בלי לשלם, ואף לחולקים בכל אופן יש ברוב המקרים חיוב לשלם ליוצר כיוון שנהנה ממנו. ומעבר לכך, ודאי שראוי לכל אדם להתרחק מן הכיעור ולדבוק במידת הצדק והיושר. בנוסף לכך הדבר אסור מכיוון שהחוק אוסר ובדברים שאינם סותרים דין תורה אלא אדרבה ראויים הם על פי המוסר   דינא דמלכותא דינא. אגב, לגבי העתקת קלטות או חלק מספר לשימוש ביתי שלא למטרת פרסום ומסחר, החוק היום בישראל מתיר, ולכן המוציא לאור בסתם עושה כן על דעת החוק, ואז ודאי מותר להעתיק לכתחילה, אולם אם כתב בפירוש שאינו מרשה להעתיק הרי זה מועיל ואסור להעתיק. יש המקלים בדברים שנוצרו ע"י א"י ויש המחמירים אף בכך, וכן יש המקלים בדבר המפורסם ופרוץ לכל באינטרנט מכיוון שיש לכך גדר "זוטו של ים" (ההיתר הוא רק לשימוש ביתי ולא למסחר), אך כאמור ודאי שאין הדבר ראוי. מקורות: תחומין כרך ו  מאמרי הגרז"נ גולדברג שליט"א והגר"ע בצרי שליט"א פתחי חושן חלק גניבה ואונאה עמ' רפ-רפה משנת זכויות היוצר  הרב מנשה וייספיש שליט"א פסקי הגר"ד ליאור שליט"א   ראה באתר עמק המשפט חלק ד דרכי הוראה קובץ ד עמ' ק  הרב אשר וייס שליט"א שבט הלוי חלק י סי' רעו לגבי דינא דמלכותא בענייננו: בית יצחק יו"ד ח"ב עה,ה הגר"ע בצרי במאמר הנ"ל משנת זכויות היוצר בשם הגר"ש אלישיב שליט"א (עמ' קיט) פתחי חושן (שם). 2. אם המחבר נוהג למוכרו בשני אופנים: גם כספר רגיל וגם כקובץ עבור שימוש במחשב (כיוון שיש אנשים המעדיפים דוקא בקובץ) נראה שאלו שתי יצירות שונות והתשובה תהיה כפי שנכתב למעלה. אמנם אם המחבר נוהג למוכרה רק כספר רגיל אך מישהו העלה אותו לאינטרנט, מכיוון שקנית את הספר אין בעיה להורידו. הרב יאיר וסרטיל
שאלה: שיחה עם גבר לצורך החזרתו בתשובה: האם מותר לדבר עם גבר לצורך החזרתו בתשובה? ומה אם אני מרגישה שזה בונה אותי מבחינה רוחנית, השיחות איתו (למרות שזאת לא מטרתו, אנחנו סתם מדברים ותוך כדי גולשים לנושאים ברומו של עולם). אני לא מרגישה שיש בזה גלישה לאיסור, והוא באמת מבין אותי. מה לעשות?
תשובה: טוב שאת שואלת. כי רק בעלי נסיון ומבט של תורה יכולים לענות על השאלה. לדעתי את צריכה להמנע מלדבר עם אותו האיש כי שיחות יוצרות קשר נפשי גם כאלו שהם עוסקות בתכנים חיוביים וההמשך יכול להביא לתוצאות שאת בעצמך לא מעוניינת בהם.
שאלה: עונש גופני לילדים: מה דעת תורה על מכות לילדים במקום צורך גדול? וכשצריך לתת מכות לילד, האם נכון להכותו על הישבן (מטעמי צניעות)?
תשובה: "חושך שבטו שונא בנו ואהבו שחרו מוסר" כך אומר החכם מכל אדם במשלי. אך צריך לדעת את הגבולות הנכונים. אין בעיה של צניעות להכותו באחוריו, אדרבא זה מקום שמכה בו לא מסוכנת.
שאלה: פרשת שבוע: כתוב "זאת הברכה " וברכה זה יחיד ובהמשך כתוב "אשר ברך משה את בני ישראל" אם הוא ברך את עם ישראל אז זה אמור להיות ברבים! זאת הברכות. מדוע?
תשובה: אפשר לברך הרבה אנשים אחת (כאשר מברך את כולם באותה ברכה זוהי ברכה אחת), אך שאלתך כאן נכונה משום שכאן ישנן ברכות שונות עבור כל שבט ושבט, ועל כך יש לענות שיש כאן ברכה אחת כללית המתפרטת להרבה פרטים, כאשר כל שבט זכה בפירוט המיוחד לו. הרב יאיר וסרטיל
שאלה: היסח הדעת בסוכה: ב. כיצד מוגדר "היסח הדעת" ליוצא מסוכתו על מנת לחזור לעניין ברכה. כגון: מניין מנחה המתקיים מחוץ לסוכה והסוכה נראית, שטיפת כלים בבית שהסוכה צמודה לבית, ליווי אורחים כששוהים איתם זמן רב מחוץ לסוכה? ב. במקום שאדם אכן הסיח דעתו וחזר, האם יחייב את עצמו באכילה כביצה למרות שאינו רעב?
תשובה: הליכה לביהכנ"ס נחשבת כהסח דעת יתר הדדברים אינם הסח הדעת
שאלה: ברכה בטעות על יין לא כשר: מה הדין אם בירכתי בטעות על יין ולפני שטעמתי הסתבר לי שאין עליו כשרות, האם לטעום מהיין כדי שלא תהיה ברכה לבטלה?
תשובה: לא
שאלה: ברית מילה: בת דודתי אמורה בעז"ה ללדת בן בימים הקרובים. היא מצהירה מראש כי איננה מוכנה לערוך ברית מילה. מן הסתם, הולדת הבן תחגג בדרך אחרת. האם יש בעיה להגיע לאירוע? מה המעמד של ילד יהודי שלא עבר ברית מילה?
תשובה: הילד הוא יהודי ערל. הוא יהיה מסכן אם הוא לא ימולו אותו. הוא יעשה את זה כאשר הוא יהיה גדול ואז זה יהיה קשה. אני לא ממליץ להשתתף המסיבה כזו.
שאלה: חיתוך עוגה בשבת: לא הבנתי, אי אפשר לחתוך עוגה בשבת, או רק את התדפיס שעל העוגה,הרי לחתוך סלט למשל, מותר לא?
תשובה: עוגה ללא כיתוב ניתן לחתוך ללא בעיה ודוקא בחיתוך סלט אין לחתוך דק מידי משום שבדבר שגידולו מן הקרקע יש איסור לטחון. אמנם כאשר יש תדפיס אין לחתוך את האותיות או הציור (ומותר בין האותיות). הרב יאיר וסרטיל
שאלה: לתת אוכל לאדם שלא מברך: האם מותר לתת אוכל לאדם שלא מברך ומתארח בביתי ואני מבקש ממנו לברך והוא לא מעוניין האם אני צריך לתת לו לאכול או שלא? אם אפשר לפרט בתשובה עם מקורות אני אשמח
תשובה: עקרונית אין לתת אוכל אלא למי שיודע שיברך (שו"ע סימן קסט סעיף ב), וכן אפשר להקל כאשר מסופק אם יברך, ורוצה לכבדו כדי לקיים מצוות הכנסת אורחים (תשובות והנהגות ח"א תפג  הגר"מ שטרנבוך), וכתב הגרש"ז אויערבך זצ"ל שבמקום שיפגע האורח יש לכבד אותו, שכן אם לא יכבדו יכשילו בשנאה להולכים בדרך התורה, וזהו איסור גדול יותר מאכילה בלא ברכה (מנחת שלמה לה). כמובן במקום שייש סיכוי שיסכים לברך צריך לבקש ממנו (אא"כ יפגע מהבקשה ויתכן שיגרום לו לשנאה). להרחבה עיין עוד בספר "וזאת הברכה" פרק כ סעיף ד. הרב יאיר וסרטיל
שאלה: נוזל סטרילי לניקוי עלים: ראיתי בסופר שקיים נוזל סטרילי שניתן לנקות איתו עלים מתולעים. מה הדין לגבי הנוזל הזה? והאם מותר להשתמש בו לניקיון כל סוגי העלים?
תשובה: אפשר להשתמש בכל העלים אבל צריך לשפשף היטב. הנוזל איננו מנקה הכל אלא מועיל קצת לשחרור חרקים מאחיזתם, ועיקר הנקוי הוא השפשוף תחת זרם מים. ברור שהדיון הוא בגידול שעומד בפקוח. בגידול בלא פקוח והדרכה לחרקים, יש להקפיד גם על זבוב המנהרות וכדו' שהם פנימיים בתוך העלה ואינם יוצאים בשטיפה כלל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לברך ברכת המפיל בלי ללכת לישון: האם אפשר לקרוא קריאת שמע שעל המיטה מבלי ללכת לישון? על מנת לקרוא עם שם ומלכות לפני חצות.
תשובה: לא. זמנה של ברכת המפיל הוא צמוד לשינה. חג שמח הרב יעקב כהן.
שאלה: לקיחת שקיות מסופר: לפעמים כשערכנו קניות בסופר, אני ואבי, בסוף כשהיינו משלמים על כל המוצרים ומכניסים הכל לתוך השקיות היינו לוקחים איתנו עוד כמה שקיות ריקות, למרות שלא היה לנו בהם שימוש מיידי או לצורך המוצרים האלה אלא אולי רק למקרה שאם ייקרעו השקיות המלאות וכו. (או אולי גם שיהיה לנו שקיות נוספות, אינני יודע). האם יש בכך גזל, ואם כן, מה עליי לעשות, כי הרי הסופר קונה כמויות עצומות של שקיות ואולי אין בזה הפסד כל כך. ואולי אף הסופר נותן דעתו על כך, כמובן שזה לא היה בכמויות גדולות אלא רק שקיות בודדות.מה יש לעשות ו או האם ניתן להמשיך בכך ולקחת כשנרצה?
תשובה: השקיות בסופר נועדו לעזור ללקוחות לקחת הביתה את המוצרים שרכשו ואין לקחת שקיות מעבר לצורך זה. כפי הנראה כשיש חשש שהשקיות יקרעו מותר לקחת שקיות נוספות כפי הצורך ולא יותר. הרב מיכאל יומטוביאן
שאלה: עבודה בחול המועד : אני לצערי עובדת בחול המועד בחנות לכל מיני דברים (הכל בדולר), כי אני יכולה לאבד את עבודתי (אני עובדת חדשה יחסית), והבנתי שאין ברכה בכסף שאני ארוויח בשבוע הזה. ורציתי לשאול אם אני צריכה לתרום אותו? כי די קשה לנו כספית בבית כי אבא שלי לא עובד כרגע, וההורים שלי צריכים לשלם לי את הכסף הנותר ללימודים שלי כי אני משלמת מחשבוני על הוראת קבע של הלוואה שהם לקחו בשביל זה והם היו צריכים להשתמש בחלקה. אז אין ממש ממה לשם על הלימודים בעז"ה יהיה. רציתי לשאול אם אפשר לשלם מהכסף של השבוע הזה שעבדתי בחול המועד ת אחד ללימודים?
תשובה: למי שההלכה מתירה לעבוד בחוה"מ, כגון: במקרה שלך, לא נאמר שאין בכסף ברכה. השתמשי בכסף לצרכייך.
שאלה: ברכות נהנין בדיכאון: אדם בדיכאון קליני שאינו יכול להרגיש להנות מדבר כלשהו מברך כרגיל או כתתרן - שלא?
תשובה: מוזכר בהלכה שמי ששותה מים שלא לצמאו, כגון שצריך לשתות כדי לבלוע כדור וכדומה ואין לו הנאה מבליעת המים - אינו מברך. אם באמת לא נהנה משום דבר - לא מברך, למרות שקשה לי להבין איך אינו נהנה מטעם המזון, וכי בלוטות הטעם לא עובדות? אמנם מוזכר ברמב"ם מחלה כזאת שחולה טועם מר כשאוכל מתוק ולהיפך, וקשה לקבוע שאין לאדם הנאה במאכל.
שאלה: לברך שוב על תפוח: אם אני אוכל תפוח ומברך העץ ואחרי כמה דקות בא לי עוד תפוח, האם אני צריך לברך שוב (ואם לא אז אם עובר זמן עיכול אני כן אצטרך לברך?)
תשובה: אם מראש לא ידעת כמה תפוחים תאכל, והיה בדעתך שאולי תהיה רעב ותאכל עוד, אינך צריך לברך שוב, אך בתנאי שבינתיים לא הסחת דעתך ולא חשבת שלא תאכל עוד (ואין זה משנה כמה זמן עבר מאז האכילה - וזאת הברכה עמ' 191). אמנם אם בודאות תכננת לאכול רק את התפוח הראשון וחזרת בך וכעת ברצונך לאכול עוד אחד - יש לברך על השני. הרב יאיר וסרטיל
שאלה: הימצאות נעליים במקום בו יש תפילה: האם מותר שיהיה בזמן תפילה במקום כמו חדר זוגות נעליים או שצריך להוציאם?
תשובה: רק אם נודף מהם ריח מאוד חזק יש להוציאם. הרב יאיר וסרטיל
שאלה: תספורת ביום שישי לפני שמחת תורה: האם מותר להסתפר ביום שישי שלפני שמחת תורה (השנה)?
תשובה: אין מסתפרים בחול המועד, ואף לכבוד שמחת תורה.
שאלה: השתתפות אבל בסעודה לרגל הולדת בת: בערב חג סוכות נולדה בתי הבכורה בשעה טובה. רוצה אני לערוך סעודת מצווה לרגל המאורע, אך לצערי אימי, סבתא של התינוקת, נמצאת בשנת אבל על אביה. מה עליי לעשות על מנת שאימי תוכל להיות נוכחת בסעודה, שכן זוהי סעודה בלבד ללא מוסיקה או שמחה מיוחדת?
תשובה: אם בסעודה יאמרו דברי תורה וחיזוק מותר גם לסבתא להשתתף בסעודה זו, כמובן בלי מוזיקה.
שאלה: סוכות בגשם בארצות הברית: אנחנו תלמידים מבית ספר אפשטיין באטלנטה ארצות הברית, כתה ד 2. יש לנו שאלה לגבי סכות: אצלנו יורד הרבה גשם השבוע. האם אנחנו פטורים מלשבת בסכה כשיש גשם?
תשובה: אם יורדים גשמים עד כדי כך שלא ניתן לשבת שם או שהאוכל לא יהיה ראוי להאכל מותר להמשיך לאכול בבית. בשינה אפילו גשם מועט מפריע לישון ומותר לצאת מהסוכה ולישון בבית. (שולחן ערוך אורח חיים, סימן תרלט, סעיפים ה-ו)
שאלה: מה לעשות ביום הולדת: בעזרת ה, בערך עוד שבוע ימלאו לי 22. אני רוצה לחגוג את היום ההולדת שלי בצורה אמיתית ולא רק עוגה ובלונים. מה נכון לעשות ביום הולדת? חשבתי ללמוד, אבל מה, מה שבא לי? בקיצור, אשמח מאוד לשמוע מה נכון לעשות ביום הולדת. זה יום כל כך מיוחד. לחגוג עם חברות או להיות בשקט שלי ועם המחשבות שלי?
תשובה: יום הולדת זה זמן של סיכום ושל התחלה. כמו שבראש השנה אנו שמחים על ההזדמנות שנותן לנו הקב"ה לעוד שנה, כך ביום הולדת זהו יום של הודאה לקב"ה. ההודאה יכולה להיות בתפלה. ההודאה יכולה להיות במפגש עם אנשים שאוהבים אותך וישמחו לשמח אותך ובהזדמנות תשמיעי בפניהם מידות הודאה, הודאה לקב"ה, הודאה על משפחה קרובה, הודאה על חברים טובים וכד'. כמו שראש השנה הוא יום של חשבון ומאזן של קביעת יעדים וקבלות לעתיד, כך גם יום הולדת. זאת את יכולה לעשות בפני עצמך או אל מול הנכוחות האלוקית בכותל המערבי וכד'. אולם גם בזאת את יכולה לשתף אנשים קרובים לך שזו יכולה להיות שפה שמתאימה להם. ניתן במפגש זה לעורר שאלה רצינית שמעסיקה אותך ואת חברותיך. לאחר כל הדברים על תשכחי פשוט להיות שמחה אופטימית ומלאת אנרגיות חיוביות ביום הולדתך.
שאלה: כשרות בחו"ל: בעלי ואני טסים להולנד בקרוב ומתארכים אצל אחותי (מסורתית) ששומרת כשרות- מפרידה בין בשר לחלב, הם גרים בעיירה מחוץ להולנד ששם אין אוכל עם כשרות. את העוף והבשר הם מקפידים לקנות באמסטרדם (שיהיה מוכשר כהלכה) מלבד זה אין הכשר על המאכלים. מה עלינו לעשות? מה מותר לאכול ומה אסור? דגים?שימורים? פירות וירקות? ביצים?חלב?לחם? תבלינים? ומה מבחינת כלים?(יש לציין שכאשר הייתה גרה בארץ היינו אוכלים אצלה די בנחת מבחינת כשרות. מראש
תשובה: תבררו ברבנות הולנד אלו מהחומרים כשרים ואלו לא. חומרים רבים המיוצרים כיום בעולם מורכבים מחומרים אסורים.
שאלה: זמן הקפת התיבה: האם יש להתחיל הקפת התיבה מיד עם תחילת "ארחץ בנקיון כפי" או בקטע העוסק בתחילת ההקפה הספציפית של אותו היום? האם יש הבדל במנהג הספרדים לבין האשכנזים?
תשובה: בתחילת הקטע הספיציפי העוסק בהקפה של אותו יום.
שאלה: קניות שנקנו בחול המועד: לא ידעתי שאסור לקנות בגדים בחוה"מ. נסעתי באחד מימי חוה"מ במיוחד לת"א כדי לחפש בגדים ונעליים. רוב מה שקניתי לא נחוץ לי לחג. מה עלי לעשות?
תשובה: אומנם קנסו אדם שחילל את המועד והפקירו את מה שעשה, אולם רק כאשר עשה מלאכה בחפץ מסוים, אך קניה אינה מעשה בגוף הדבר ולא קנסוהו.
שאלה: דין פלפל חריף - עץ או שיח: לעניין ערלה ונטע רבעי וכדומה, האם דינו של פלפל חריף הוא כשל עץ או כשל שיח?
תשובה: המנהג המקובל הוא שפלפל חריף דינו כירק מכיוון שאיננו גדל יותר מג' שנים והוא פוחת והולך. אמנם היו שהחמירו בגי' פקה (פלפל סודני), אבל המנהג להקל בכל הפלפלים החריפים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: צניעות בריקוד: בתשובה של הרב מו אייר תשס"ד בנוגע לריקודים בהקפות שניות ללא מחיצה, ענה הרב כדלקמן: "אין כל המקומות שווים וכל מקום צריך לפעול בו בהתאם לצבור הנמצא בו. ואם רב המקום חושב שכך יש לנהוג אפשר לסמוך על דעתו ואם הרב השני סבור אחרת כנראה שיש צדדים לכאן ולכאן. אילו היה הדבר איסור גמור לא היה הרב מתיר זאת אך מאחר שזו שאלה של הידור בצניעות כנראה שהרב סבור שהמעלה של קרוב רחוקים עדיפה" רציתי לברר, האם מצב בו גבר רואה אשה רוקדת וכן נשים שרוקדות לעיני גברים כפי שעלול להיווצר בנידון זה הוא מצב שאינו איסור גמור אלא רק "הידור בצניעות"?
תשובה: מי שמתבונן באשה בכלל ומהרהר הירהורים עובר באיסור, וכן אשה שרוקדת על מנת שגברים יסתכלו עליה עושה דבר אסור. אך אין זה נוגע לשאלה האמורה מותר לנשים לשמוח ולרקוד בחג ואין היתר להתבונן בהם באופן אסור. המשנה מספרת שביום הכיפורים נשים רקדו על אף שיתכן שהיו כאלה שיסתכלו עליהם שלא לשם שמים.
שאלה: חיוב שינה בסוכה בערים הגדולות: האם לגרים בעיר גדולה, אשר בה יש בני מיעוטים מכל המינים והצבעים ויש חשש סכנה לישון בסוכה בלילה, יש חיוב לישון בסוכה? ואם אין חיוב, האם הסוכה כשרה לאכילה או שהיא בכלל הכלל כל שאינה ראויה לשינה אינה ראויה לאכילה?
תשובה: לפי שיטת הרמ"א סוכה שאינה ראויה לשינה אינה כשרה לאכילה. ואמנם בחו"ל מסתבר שיכלו לישון בסוכה כי ה"תרבות המתקדמת" כנראה עוד לא הגיעה עד כדי כך אלא שהיתה בעיה באירופה בגלל הקור, ואם לא יורד גשם אפשר לישון בסוכה אם לוקח כמה שמיכות. אבל במקרה שלך שמדובר בעיר שיש בה התנכלות של "החברים של המחבלים", אז יש בעיה. אלא שיש שיטות אחרות כמו של ה"חכם צבי". גם ערוך השולחן שואל על הרמ"א איך באירופה יצאו ידי חובת סוכה אם לא יכלו לישון בגלל הקור, והוא מחלק בין מקרה שיש בעיה פרטית לישון בסוכה, כגון: שבונה במקום יתושים, שיכל לבנות במקום אחר, אבל אם זו בעיה כללית, כמו במקרה שיש בעיה אקלימית אז אדם לא יכול להלחם נגד מזג האויר וזו מכת מדינה, ולכן הסוכות כשרות. לפי זה אם מדובר בבעיה עירונית שכולם לא יכולים לישון בסוכה אז יש מקום לסמוך על השיטות שמכשירות. כמובן שהמשטרה היתה צריכה לעשות תיקון ולהשליט סדר ולעשות אכיפה במקום שצריך.
שאלה: אשה מחוייבת בתפילת הושענה רבה?: בע"ה רציתי לשאול האם אשה צריכה ללכת לתפילת הבוקר של הושענה רבה? התשובה חשובה לי מאוד מאחר בבוקר כבר מתקיימת התפילה בכבוד רב וב מראש
תשובה: אשה אינה מחוייבת בתפילה בציבור, ואף לא בהוספות המיוחדות שביום הושענה רבה. ביחס לעצם חיוב התפילה, דין יום הושענה רבה כדין כל יום, גמר חתימה טובה הרב יעקב כהן.
שאלה: מעמד האישה ביהדות: אני מאמינה באלוקים, בת 14 ורציתי לשאול כמה שאלות בנוגע למעמד האישה ביהדות: 1.למה יש איסור נידה, למה אישה צריכה להיענש בגלל הדם שלה משהו שהוא מחזורי וטבעי, מה בדיוק הסיבה למצווה הזאת? 2. למה אישה לא יכולה להצטרף לזימון? 3. למה אישה לא יכולה להעיד בבית משפט? 4. למה לאישה אסור לשיר?? אני מבינה את זה שלאישה אסור לשיר שירים פרובקטיביים אבל אם היא שרה סתם שירים על דת לדוגמא או על ולמה אסור לה להופיע מול קהל של גברים ונשים בלבוש צנוע? למה לגברים מותר, זה שמאתיים בנות בקהל מסתכלות על אותו גבר ששר זה יותר צנוע?! 5. ובכלל מה התפקיד של האישה בעולם להשתדל להסתיר 80 מהגוף שלה ולהיות מכונת ילדים מהלכת, בעוד הגבר כמובן לומד על היום תורה ולא עובד? אשמח אם תענה לי.
תשובה: מעמד האישה ביהדות הוא טוב בהרבה ממעמד האישה בחברה המודרנית. היחס המיוחד לנשים ביהדות גורם שבכמה דברים דינה שונה משל גברים, כמו שדין הנסיכה שונה מדי השפחה. איסור נידה הוא לא עונש לאישה אלא התחשבות בה, ודחיית המגע עם בעלה לזמנים שמתאימים יותר לאישה ולגופה. איסור זה לא פוגע באישה אלא מגן עליה אלא שמחמת הצניעות לא אאריך בכך. אישה יכולה להצטרף לזימון ואף חייבת להצטרף לזימון כאשר מזמנים בארוחה שגם היא השתתפה בה. כמו כן, נשים שאכלו לבדן צריכות לזמן. רק במקום שאין שלושה גברים ולא שלוש נשים אין מזמנים כדי לא להרגיל את הנשים לאכול עם הגברים ביחידות או בקבוצות קטנות. אישה יכולה להעיד בבית משפט, גם על פי חוקי ההלכה. ובהרבה מקרים עדותה מתקבלת, אלא שאי אפשר לחייב אישה לבוא להעיד כפי שניתן לחייב את הגבר, מפני שחסה התורה על כבודן של בנות ישראל שלא יתבזו מעל דוכן העדים (כפי שקורא פעמים רבות בבתי משפט אזרחיים). ומאחר ולא ניתן לחייבן להעיד, יש מקרים שבהם גם לא מספיקה עדותן. אגב גם מלך לא יכול להעיד על פי הלכה ואף אחד לא חושב שזה משום מעמדו הנחות. מותר לאישה לשיר, אבל התורה הקפידה על כבודן של בנות ישראל שלא יהפכו למושא חלומותיהם של הגברים - ולא מחמת מידותיהן וחוכמתן, אלא בגלל גופן והופעתן המרשימה (על הבמה) ולכן אסרה על גברים לשמוע שירת נשים, שמה תידבק מחשבתם בזמרת, כלומר, בגופה של הזמרת. ומי שחושב שחשש זה רחוק מוזמן להופעות לראות את יחס הבחורים לזמרות. ודי לחכימא. התפקיד של האישה בעולם הוא לבנות את עצמה לא כחיקוי של הגבר אלא כאישה בעלת עצמיות משלה. אישה שיש לה רגש ותחושות פנימיות ומידות טובות ולב חם ואוהב שהם עיקר החיים שלה, ולא רק גוף שמעסיק אותה כל הזמן (כלומר, כמה ממנו היא תוכל להראות לאחרים). מצד האמת לא כל הגברים צריכים ללמוד תורה כל היום. ואדרבא, רוב הגברים הדתיים עובדים לפרנסתם רוב היום. אבל אני מאחל לך שתמצאי (בבוא הזמן) בעל שלומד הרבה תורה, מפני שהתורה גורמת שהבית שהוא יקים יהיה איכותי הרבה יותר מבית שמקים מי שרק עובד ולא כל כך עסוק בתורה.
שאלה: עונשם של ממזרים: מדוע ממזר נענש על עוון הוריו?
תשובה: כתוב במדרש שהממזרים באמת לא אשמים ונענשים על עוון הוריהם ועליהם נאמר הפסוק בקהלת "דמעת העשוקים אין להם מנחם".
שאלה: כספי מעשרות: אנחנו זוג עם ילד שבקושי מצליחים לסיים את החודש עם המשכורת שלנו. לאחרונה הרגשנו שאנחנו צריכים לחזק את הקשר הזוגי שלנו והתחלנו שיחות עם יועץ זוגיות, ראינו שלא נוכל להמשיך לדבר איתו בעקבות המצב הכלכלי. ברצוננו לברר, האם מותר להשתמש בכספי מעשרות לצורך שיחות עם יועץ זוגיות?
תשובה: אינכם יכולים להשתמש בכסף המעשרות ליעוץ זוגי. אולם מאחר ומעשר כספים הוא מנהג וכשיש קשיים כלכליים אין צורך לתת מעשר, אינכם צרכים לתת מעשר כספים אלא תשתמשו בכסף לייעוץ ותתנו קצת צדקה בכל חודש.
שאלה: מותר לאשה לשתות מיין ההבדלה?: האם במוצאי שבת מותר לאישה לשתות יין של ההבדלה?.
תשובה: כן. חג שמח הרב יעקב כהן.
שאלה: יין נסך למי שאינו כופר: אני דתי לשעבר מסיבות אמונה לקויה מאוד - לא הייתי מגדיר עצמי ככופר בעיקר. 1. האם אני יכול לקנות בקבוק יין שאינו מבושל כמתנה לאדם שומר מצוות? 2. האם מותר לי להעביר בקבוק יין לאדם שומר מצוות תוך כדי הארוחה או שרק המזיגה אסורה?
תשובה: מחלל שבת בפרהסיה שנגע ביין פסלו משתיה אלא א"כ הייין מבושל. יין הנמצא בבקבוק סגור לא נאסר.
שאלה: תותים ופירות יער בפרוזן יוגורט: כאשר קונים פרוזן יוגורט (בדוכן בקניון וכד ) אפשר להוסיף מיני פירות, כאשר את הפירות טוחנים בתוך מכונה יחד עם התערובת של היוגורט. האם אפשר להוסיף פירות כגון: תותים, פטל וכד שבד"כ נגועים בחרקים וקשה לנקותם? האם ניתן להסתמך על הטחינה שמתבצעת במכונה? אם כן- איזו כמות של פרי מסוג זה ניתן להוסיף? (מובא בספר של הרב ויא על ספק ספיקא לעניין הכמות של הירק פרי הנגוע: בדיקת המזון כהלכתה, כרך א, עמ 118 הערה 8- מה נקרא כמות קטנה לעניין זה?)
תשובה: אינני מכיר את שיטת הטחינה אבל אם טוחנים את הפירות בבלנדר כתבנו כבר להקל בכך מכמה ספקות, אבל צריך שהטחינה תעשה בצורה טובה ולא מעיכה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לחנות בחניון הפתוח בשבת: 1. האם מותר לחנות ביום חול בחניון הפועל בשבת? (כדוג חניון כרטא). 2. מה אכפת לנו שהחניון נפתח גם בשבת. אם יסגר - יפסיקו לחלל שבת וכולם יחזרו בתשובה?!
תשובה: 1. אסור לסייע לחילול שבת, לכן יש להעדיף תדלוק בתחנת דלק שומרת שבת וכדו', אך בהעדר אלטרנטיבה אחרת מותר. 2. הבעיה היא עידוד למכוניות לנסוע לכתחילה בשבת.
שאלה: טעימה לפני שחרית בשבת: ב"שמירת שבת כהלכתה" כתוב, שאיסור אכילה לפני קידוש בבוקר תקף רק אחרי תפילת שחרית. כמו כן, שמעתי שהרב קוק זצ"ל היה נוהג לומר ברכות השחר, קריאת שמע ומזמור שיר ליום השבת ואז לטעום לפני התפילה ללא קידוש. האם זה אפשרי ומותר? במקום בו אני גר התפילה מתחילה מאוחר מאוד ואני ממש מתענה אם אני לא אוכל.
תשובה: כן, מותר. שהרי חיוב קידוש נוצר רק אחרי התפילה, כי אז נוצר חיוב סעודה, אלא שיש בעיה לאכול לפני התפילה. רק שיש דברים שמותר לפני התפילה, גם ביום חול, לדוגמא מותר לשתות מים. אבל אחרי התפילה בשבת אסור אפילו לשתות מים עד שיקדש. לכן מותר לך לטעום משהו לפני התפילה אם קשה לך להתרכז בתפילה בלי זה, אבל לא לקדש כי עוד לא התפללת.
שאלה: נישואין בשיעור ג : אני בישיבה גבוהה בשיעור ג. הרבה מאוד זמן יש לי הרגשה פנימית שאני רוצה להתחתן, ולא נראה לי שזה בגלל קשר עם בנות, כי אני מקפיד מאוד להתרחק מבנות בין בדיבור או בראייה בבחינת ריחוק מהן אולי כמו אש. כמו כן, במשפחה שלי יש אווירה כללית שאני אמור להתחתן רק בשיעור ה ומינימום בשיעור ד. האם זה בגלל תאוות שלי או מה הרב חושב שעלי לעשות בנידון כי אני אובד עצות ולמרות שאני שקוע בתורה הדבר גובר עלי. ב מאוד מראש על גמילות החסדים.
תשובה: אומנם נישואים בגיל צעיר אינם ממולצים, אבל בגילך אם אתה מרגיש בשל לקשר זוגי אפשר להתחיל לפגוש בנות למטרת נישואין. מפני שבקשר זוגי הנקודה המרכזית היא הבשלות הפנימית. וסימן מובהק לבשלות פנימית הוא התביעה הפנימית להוציא את הקשר אל הפועל. אומנם לא תמיד האדם מזהה נכון את התחושה הפנימית הזו, ולא כל מי שרוצה קשר עם בנות כבר בשל לנישואים. אלא שדבר זה מסור לכל אדם, ואין אחד יודע מה שבלב חברו - ולכן תחושתך הפנימית היא הקובעת. ואם אתה מרגיש שאתה מסוגל ליצור קשר לא רק בשביל ההנאות שבקשר עם בת אלא גם מחמת הערך האמיתי של הקשר - סימן שאתה בשל לכך.
שאלה: נושאים שונים: אבקש לקבל תשובה מאת הרב זלמן מלמד. ברשותי מס שאלות הלכתיות: 1. האם אסור לדבר ב"בית הכיסא" בשפת הקודש? ומהו הדין לגבי שפה זרה אחרת? 2. כאשר אדם בוצע על הלחם לפני סעודת שבת ולפניו בשולחן נמצאים רבו או רב גדול אחר ואשתו, למי יתן קודם מן ה"מוציא"? 3. מאיזה גיל צריך לנטול ידי התינוקות בבוקר בשל הרוח הרעה? 4. כמה זמן לפני השקיעה (בזמן שבעת הנקיים) צריך לעשות בדיקה?
תשובה: 1 אין לדבר בבית הכסא כלל משום צניעות אלא אם יש הכרח. 2 לתת קודם לרבו. ועדיף לתת לרבו לבצוע. 3 מגיל שאוכלים לבד. 4. בשעה הקרובה לשקיעה ואם יש הכרח אפשר יותר מוקדם.
שאלה: קניית ספר תורה מכספי מעשר: האם מותר לחסוך כספי מעשר (לצד כסף שאינו מעשר כספים) על מנת שאוכל לקנות ספר תורה?
תשובה: מי שרוצה לקנות ס"ת בגלל המצוה של "כתבו לכם." אינו יכול לעשות זאת מכספי מעשר.
שאלה: כשרות ו בית : אבי, אדם דתי, נשוי (בשנית) לאישה שאינה שומרת תורה ומצוות. בערב שבת (לאחר שהלך לבית הכנסת) שמעתי אותה מחממת אוכל לארוחת השבת במיקרוגל. אני מניחה כי לא היה מדובר במקרה חריג כתוצאה מחוסר תשומת לב שלה, כי אם בתופעה החוזרת על עצמה, כאשר הוא אינו נוכח. כיצד עליי לנהוג, האם עליי לספר לו מפאת קדושת השבת או להימנע מלספר לו מפאת בית?
תשובה: האם את בטוחה שאביך אינו מודע לכך שאשתו מחללת שבת? אם הוא נשאה על דעת כן, אין לך מה לעשות אלא להימנע מלאכול אצלו אוכל מבושל, כי יש לחשוש גם להכשלה בכשרות. אם אביך אינו מודע לכך, עלייך למצוא דרך חכמה והזדמנות נאותה כדי לשוחח עמו בצורה עקיפה שאשתו אינה יודעת כנראה מה מותר ומה אסור וכדאי לרענן את ידיעותיה.
שאלה: נשיקה לספר תורה והקפות בחוץ עם ס"ת: 1. האם ניתן בשמחת תורה להעלות ספר תורה לעזרת נשים (ע"י גבר) כדי שנשים תוכלנה לתת נשיקה לספר? מדובר בסיבוב אחד ואח"כ הספר יוחזר לגברים. האם זה מוגדר הוצאת הספר מבית הכנסת שיש דיעות שאסור או שעזרת נשים נחשבת חלק מבית הכנסת? 2. מה דעת הרב על ריקודי הקפות שניות בחוץ עם ספרי התורה? שמענו דיעה שאין להוציא ספרי תורה מבית הכנסת, האם זה שייך גם בהקפות או שההקפות מוגדרות ככבוד התורה ומותר?
תשובה: אין איסור לאשה לנשק ספר תורה, וכמו"כ, עזרת נשים נחשבת לדעת פוסקים רבים כחלק בלתי נפרד מבהכנ"ס. אולם אין להעלות את הספר במיוחד לעזרת הנשים. כבוד התורה הוא שציבור גדול, שאינו מגיע לביהכנ"ס, שמח אף הוא בתורה.
שאלה: כספי כפרות לספרי קודש: האם ניתן לקנות מכספי הכפרות סידורים וספרי קודש ולהקדיש אותם לעילוי נשמת קרובי משפחה ולתרום אותם לבית-הכנסת בתי-מדרש?
תשובה: כן, שהרי יש בזה זיכוי הרבים.
שאלה: נוסח תפילה למניין והשתתפות בתשלומים: 1. ב"ה הקמנו מניין גדול חדש של ציבור דתי לאומי המורכב מציבורים שונים. ישנה התלבטות מה הנוסח שיש להנהיג במנין. נוסח אשכנז או על פי החזן - שכן יש מספר לא מבוטל של מתפללים בנוסח ספרד (לא ספרדי). הציבור מחולק בערך 60 אשכנז 40 ספרד. 2. כרגע (למעלה משנה), אנו מתפללים במקלט וע"פ החלטת הרוב (כ-40 משפחות) אנו רוצים לקנות מבנה נייד לצורך הרחבה ותפילה בצורה נאותה. על אף הצבעת הרוב המוחלט רבים (מתוך הארבעים) אינם מוכנים להשתתף בעלות של כ-10,000-8,000 ש"ח למתפלל והנטל נופל על מספר מצומצם מאד של מתפללים (12) שלוקחים הלואה גדולה. הטיעון של אלה שאינם משלמים שהם רוצים לראות כיצד יתפתח המניין ואז יחליטו אם לשלם. מהו הזמן ע"פ דעת הרב שניתן להקציב למתפלל כדי לחייבו לשלם על תפילה בקהילה? אודה לתשובתו של כבודו בברכת התורה
תשובה: 1. יש מקומות שלא קבעו נוסח קבוע בבית הכנסת אלא הכל הולך לפי החזן, כדי לאפשר לכל אחר מהציבור למצוא את מקומו בבית הכנסת, ואפשר לעשות דבר כזה. אבל כל אחד ואחד באופן אישי צריך להתפלל לפי נוסח אבותיו ולא לפי החזן, ולכן לדוגמא אם הוא הולך לפי נוסח אשכנז והחזן מתפלל לפי נוסח החסידים, הוא יתחיל "ברוך שאמר" והחזן יתחיל הודו. וכן בנוסחאות שמו"ע וכדומה. הציבור גם יכול להחליט שבבית הכנסת מתפללים רק לפי נוסח הרוב והחזנים יהיו מחוייבים להחלטה זו. 2. אם זו קהילה והיתה אסיפה שהחליטה זה מחייב את כל הציבור, כמו שהקהילה יכולה להחליט על גובה מיסי חבר. וכן מוזכר בהלכה שכופין אלו את אלו לבנות בית כנסת, וההחלטה לבנות בית כנסת צודקת, והסירוב לשלם אינו צודק לפי דעת תורה. אמנם אם יש החלטה של הרוב אך בפועל רק מעט (12 משפחות) מוכנות לעמוד בהחלטה אז זה לא נקרא שהחליטו. לגבי השאלה כמה זמן נחשב סביר לראות אם לשלם, אני חושב ש-3 חודשים זה זמן סביר.
שאלה: עלייה לקבר ערב יום הפטירה: האם יש איסור לעלות לבית העלמין בערב של יום האזכרה? במשפחתה של אישתי טוענים כי אסור לעלות לבית העלמין בלילה. האם יש מקור לכך, ומהו בדיוק האיסור, אם יש כזה?
תשובה: אם יש צורך בדבר אין איסור בכך, ואינני יודע מהו המקור למנהג לכך.